Waqt il-programm televiżiv Topik li kien qed jiddiskuti r-reliġjon tal-Islam ġew imwieġba diversi mistoqsijiet fosthom anke kif din ir-reliġjon tħares lejn persuni omosesswali. Meta mistoqsi minn Quinton Scerri dwar dan is-suġġett, u x'jgħid lill-persuna gay jekk tmur titolbu parir dwar x'għandu jagħmel, l-Imam, Mohammed Elsadi qal li "dik il-ġibda l-bniedem għandu jirreżistieha biex huwa jimxi skond ir-rieda ta' Alla." Il-preżentatur Quinton Scerri kompla jgħid li xi kultant minn ta' età żgħira diġà jkunu jidhru li għandhom ġibda għall-persuni oħra tal-istess sess. L-Imam dwar dan qal li Alla joħloqx persuni li għandhom ġibda għall-istess sess. "Jien naħseb li dak mhux mit-twelid naturali jkollu dik il-ġibda imma ħabba it-tagħlim, l-environment u l-influwenza mill-ġenituri u sħabhom," qal l-Imam, filwaqt li kompla jgħid li "persuni gay huma projbiti f'diversi reliġjonijiet...allura kif Alla joħolqu hekk?" "Jekk jiġi ġuvni u jgħidlek li għandu dawn il-ħsibijiet jew qed jattira ruħu lejn raġel ieħor, xi twieġbu?" staqsa Quinton Scerri. L-Imam wieġeb li "jekk huwa l-qaddej ta' Alla, irid jimxi skond it-tagħlim ta' Alla, din hija xi ħaġa projbita, bħal jekk raġel jgħix ma' mara u jkollu t-tfal barra ż-żwieġ."